CELEX: 32009D0582
Language: el
Date: 2009-07-29 00:00:00
Title: 2009/582/ΕΚ: Απόφαση της Επιτροπής, της 29ης Ιουλίου 2009 , σχετικά με τη χρηματοδότηση ειδικών παρεμβάσεων έκτακτης ανάγκης με σκοπό την προστασία της Κοινότητας από τη λύσσα

30.7.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 198/85
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 29ης Ιουλίου 2009
   σχετικά με τη χρηματοδότηση ειδικών παρεμβάσεων έκτακτης ανάγκης με σκοπό την προστασία της Κοινότητας από τη λύσσα
   (2009/582/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 6 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με την απόφαση 90/424/ΕΟΚ σε περίπτωση κατά την οποία ένα κράτος μέλος απειλείται άμεσα από την εμφάνιση ή την ανάπτυξη, στο έδαφος τρίτης χώρας, μιας εκ των νόσων που απαριθμούνται στο παράρτημα της εν λόγω απόφασης, μπορεί να λαμβάνει κάθε πρόσφορο μέσο για την αντιμετώπιση της κατάστασης, συμπεριλαμβανομένης της χρηματοδοτικής συνεισφοράς της Κοινότητας, όσον αφορά τα μέτρα που θεωρούνται άκρως αναγκαία για την επιτυχή έκβαση των αναλαμβανόμενων ενεργειών.
            
         
               (2)
            
            
               Η λύσσα είναι μια ζωονόσος που προσβάλλει κυρίως άγρια και κατοικίδια σαρκοβόρα ζώα και έχει σοβαρές επιπτώσεις στη δημόσια υγεία. Η λύσσα απαριθμείται στο παράρτημα της απόφασης 90/424/ΕΚ.
            
         
               (3)
            
            
               Τα τελευταία έτη, η Κοινότητα συγχρηματοδότησε προγράμματα για την ανοσιοποίηση από το στόμα άγριων σαρκοβόρων ζώων που αποτελούν πηγή εκδήλωσης της ζωονόσου, χάρη στα οποία η κατάσταση βελτιώθηκε στα περισσότερα κράτη μέλη με αποτέλεσμα να μειωθούν τα περιστατικά σε άγρια και κατοικίδια ζώα και να εξαφανιστούν εντελώς περιστατικά εκδήλωσης της νόσου σε ανθρώπους.
            
         
               (4)
            
            
               Το έδαφος της περιφέρειας Kaliningrad, ένας γεωγραφικός θύλακας της Ρωσίας που περιβάλλεται από εδάφη της ΕΕ, γειτνιάζει με κράτη μέλη που βρίσκονται στο τελικό στάδιο των προσπαθειών τους για την πλήρη εξάλειψη της ζωονόσου.
            
         
               (5)
            
            
               Η Λιθουανία και η Πολωνία ενημέρωσαν την Επιτροπή ότι η παρουσία λύσσας (των δασών) στην περιφέρεια Kaliningrad απειλεί πλέον άμεσα την επιτυχή έκβαση των προγραμμάτων εξάλειψης της λύσσας.
            
         
               (6)
            
            
               Είναι αναγκαίο να ληφθούν μέτρα επειγόντως στην περιφέρεια Kaliningrad, ώστε η παρείσφρηση της νόσου από το έδαφός της να μην θέτει πλέον σε κίνδυνο την πρόοδο που έχει επιτευχθεί όσον αφορά την υγεία του ανθρώπου και των ζώων στα γειτονικά κράτη μέλη.
            
         
               (7)
            
            
               Επιβάλλεται η λήψη ειδικών μέτρων για την αποφυγή της συνεχιζόμενης εκ νέου μόλυνσης των γειτονικών κρατών μελών από την περιφέρεια Kaliningrad. Λόγω της σχετικής έκτασης της περιφέρειας Kaliningrad, είναι σκοπιμότερο και οικονομικά πιο αποδοτικό να ενισχυθούν οι προσπάθειες εξάλειψης της λύσσας στην περιφέρεια αυτή, παρά να δημουργηθεί μια ουδέτερη ζώνη εμβολιασμού στο έδαφος των γειτονικών κρατών μελών η οποία θα πρέπει να διατηρηθεί επ’ αόριστον.
            
         
               (8)
            
            
               Σύμφωνα με το άρθρο 110 του κανονισμού (ΕΚ, Ευρατόμ) αριθ. 1605/2002 του Συμβουλίου (2) οι επιδοτήσεις αποτελούν αντικείμενο ετήσιου προγραμματισμού. Το εν λόγω ετήσιο πρόγραμμα εργασίας θα εκτελείται μέσω δημοσίευσης προσκλήσεων υποβολής προτάσεων, εκτός από δεόντως αιτιολογημένες επείγουσες περιπτώσεις εξαιρετικού χαρακτήρα. Σύμφωνα με το άρθρο 168 παράγραφος 1 στοιχείο β) των αναλυτικών κανόνων για την εφαρμογή του κανονισμού (ΕΚ, Ευρατόμ) αριθ. 1605/2002 που θεσπίζονται με τον κανονισμό (ΕΚ, Ευρατόμ) αριθ. 2342/2002 της Επιτροπής (3), η Επιτροπή μπορεί να αποφασίσει τη χορήγηση επιδοτήσεων χωρίς πρόσκληση υποβολής προτάσεων σε εξαιρετικές και δεόντως αιτιολογημένες επείγουσες περιπτώσεις.
            
         
               (9)
            
            
               Στις 21 Οκτωβρίου 2008 η Ρωσία υπέβαλε στην Επιτροπή πρόγραμμα για την εξάλειψη της λύσσας από την περιφέρεια Kaliningrad το οποίο θεωρήθηκε αποδεκτό, όσον αφορά το στόχο της προστασίας της Κοινότητας από τη λύσσα. Επειδή οι ενέργειες που προβλέπονται στο εν λόγω πρόγραμμα είναι ουσιώδεις για την προστασία των συμφερόντων της Κοινότητας, είναι σκόπιμο ορισμένα μέτρα να χρηματοδοτηθούν από την Κοινότητα. Συνεπώς το 2009 πρέπει να χορηγηθεί κοινοτική χρηματοδοτική συνεισφορά για την υλοποίηση του εν λόγω προγράμματος.
            
         
               (10)
            
            
               Η παρούσα απόφαση αποτελεί απόφαση χρηματοδότησης, κατά την έννοια του άρθρου 75 του κανονισμού (ΕΚ, Ευρατόμ) αριθ. 1605/2002, του άρθρου 90 των αναλυτικών κανόνων για την εφαρμογή του κανονισμού (ΕΚ, Ευρατόμ) αριθ. 1605/2002 και του άρθρου 15 του εσωτερικού κανονισμού για την εφαρμογή του γενικού προϋπολογισμού των Ευρωπαϊκών Κοινοτήτων (4).
            
         
               (11)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΑΠΟΦΑΣΙΖΕΙ:
   Άρθρο 1
   1.   Εγκρίνεται το πρόγραμμα εξάλειψης της λύσσας, διάρκειας 36 μηνών, στην περιφέρεια Kaliningrad («πρόγραμμα εξάλειψης της λύσσας») που υπέβαλε η Ρωσία.
   2.   Η δράση βάσει της παρούσας απόφασης καλύπτει τις ακόλουθες ειδικές ενέργειες:
   
               —
            
            
               αγορά δολωμάτων εμβολίου για την ανοσιοποίηση από το στόμα των άγριων σαρκοβόρων,
            
         
               —
            
            
               διανομή στο έδαφος της περιφέρειας Kaliningrad των δολωμάτων εμβολίου που αναφέρονται στο προηγούμενο σημείο.
            
         Άρθρο 2
   Η ανώτατη συνεισφορά της Κοινότητας ορίζεται σε 1 800 000 ευρώ που θα διατεθούν από τη γραμμή 17 04 03 01 του γενικού προϋπολογισμού των Ευρωπαϊκών Κοινοτήτων το 2009.
   Άρθρο 3
   1.   Εγκρίνεται η χορήγηση επιμέρους επιδότησης στη δημόσια κτηνιατρική υπηρεσία της περιφέρειας Kaliningrad της Ρωσικής Ομοσπονδίας (Государственным учреждением ветеринарии Калининградской области).
   2.   Οι ενέργειες που καλύπτονται από την παρούσα απόφαση μπορούν να χρηματοδοτηθούν σε ποσοστό έως και 100 % των αντίστοιχων επιλέξιμων δαπανών, υπό την προϋπόθεση ότι ένα μέρος από τις συνολικές δαπάνες της δράσης θα αναληφθεί από την κτηνιατρική υπηρεσία και τη δημόσια κτηνιατρική επιθεώρηση της περιφέρειας Kaliningrad (Служба ветеринарии и госветинспекции Калининградской области) ή θα καλυφθεί από συνεισφορές άλλες πλην της κοινοτικής.
   
      Βρυξέλλες, 29 Ιουλίου 2009.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 224 της 18.8.1990, σ. 19.
   
      (2)  ΕΕ L 248 της 16.9.2002, σ. 1.
   
      (3)  ΕΕ L 357 της 31.12.2002, σ. 1.
   
      (4)  Απόφαση της Επιτροπής της 6ης Απριλίου 2009 [C(2009) 2105].